b'\n_START_ARTICLE_\nStephen Strasburg\n_START_SECTION_\nSrednja \xc5\xa1ola\n_START_PARAGRAPH_\nObiskoval je srednjo \xc5\xa1olo West Hills High School v mestu Santee, Kalifornija. Pri igranju s srednje\xc5\xa1olskim baseballskim mo\xc5\xa1tvom ni bil vedno uspe\xc5\xa1en, tako je v tretjem letniku zbral deset porazov in le eno zmago. Prvi\xc4\x8d je pozornost iskalcev talentov pritegnil, ko je na tekmi proti \xc5\xa1oli El Capitan High School z udarci izlo\xc4\x8dil 12 odbijalcev in dovolil le en udarec v polje. \xc4\x8cetrti letnik je zaklju\xc4\x8dil z 1,36 povpre\xc4\x8dno dovoljenega teka in 74 izlo\xc4\x8ditvami z udarci. Skupno je metal na 62 menjavah, sedemkrat pa je tekmo tudi samostojno zaklju\xc4\x8dil. Navkljub izstopajo\xc4\x8dim \xc5\xa1tevilkam pa so imeli iskalci talentov glede Strasburga dolo\xc4\x8dene pomisleke - ker se je pogosto prepiral s soigralci in sodniki, pa tudi, ker je tehtal kar 110\xc2\xa0kg. so menili, da je nezrel in nediscipliniran. Tistega leta ni bil izbran na naboru lige MLB.\n_START_SECTION_\n\xc5\xa0tudentska leta\n_START_PARAGRAPH_\nSprva se je \xc5\xbeelel vpisati na Univerzo Stanford, a tam ni bil sprejet. Njegova druga izbira je bila Dr\xc5\xbeavna univerza San Diego, kjer so ga tudi sprejeli. Tako je postal \xc4\x8dlan mo\xc5\xa1tva San Diego State Aztecs pod vodstvom \xc4\x8dlana baseballskega Hrama Slavnih, Tonyja Gwynna. Ob njegovem prihodu se je zdelo, kot da je pri\xc5\xa1lo do nesporazuma: bil je tako prete\xc5\xbeak in kondicijsko nepripravljen, da mu je njegov kondicijski trener nadel vzdevek \xc2\xbbSlothburg\xc2\xab\xc2\xa0(Lenivec-burg) in ga prepri\xc4\x8deval, naj opusti baseball. Prav tako se je zelo ste\xc5\xbeka prilagajal na \xc5\xa1tudentsko \xc5\xbeivljenje: po petih dneh se je izselil iz \xc5\xa1tudentskega doma in se vrnil k materi. Priznal je: \xc2\xbbPo koncu srednje \xc5\xa1ole nisem bil ravno \xc4\x8dustveno zrel. \xc5\xa0tudentski dom je zame pomenil preobremenitev, preve\xc4\x8d vsega v premajhnem \xc4\x8dasovnem obdobju.\xc2\xab Na vse skupaj se je odzval s poostreno dieto in zahtevnim telovadnim re\xc5\xbeimom ter s\xc4\x8dasoma izgubil 13,5 kilograma. Prav tako je veliko truda vlo\xc5\xbeil v svojo \xc4\x8dustveno vzdr\xc5\xbeljivost._NEWLINE_Leta 2008 je v svojem drugem letu z univerzo zbral 8 zmag in 3 poraze. Povpre\xc4\x8dno je dovoljeval 1,58 teka in v 98\xe2\x85\x93 menjave zbral 134 izlo\xc4\x8ditev z udarci. \xc5\xa0tiri od skupno trinajstih tekem, ki jih je v letu 2008 za\xc4\x8del, je tudi kon\xc4\x8dal, v dveh izmed slednjih pa sploh ni dovolil teka. 11. aprila tega leta je na tekmi proti ekipi Univerze Utaha s 23 izlo\xc4\x8ditvami z udarci postavil rekord konference._NEWLINE_Sezono 2008-09 je zaklju\xc4\x8dil s trinajstimi zmagami in porazom, 1,32 dovoljenega teka, 59 dovoljenimi udarci v polje, 16 dovoljenimi teki, 19 prostimi prehodi na bazo in 195 izlo\xc4\x8ditvami z udarci v 109 menjavah. 8. maja 2009 je v svojem zadnjem doma\xc4\x8dem nastopu zaklju\xc4\x8dil svojo prvo celotno tekmo brez dovoljenega udarca v polje, v kateri je z udarci izlo\xc4\x8dil 17 odbijalcev ekipe Air Force Falcons. Svoj edini poraz je do\xc5\xbeivel proti ekipi Virginia Cavaliers v okro\xc5\xbenih bojih lige NCAA, vendar se je tudi na tej tekmi precej dobro izkazal - v sedmih menjavah je z udarci izlo\xc4\x8dil 15 odbijalcev._NEWLINE_Med poletjem leta 2007 je igral za ekipo Torrington Twisters v ligi NECBL in bil imenovan za najobetavnej\xc5\xa1ega mladega igralca leta ter najbolj\xc5\xa1ega razbremenilca, v vlogi zaklju\xc4\x8devalca pa postal \xc4\x8dlan zasedbe najbolj\xc5\xa1ih igralcev ekipe.\n_START_SECTION_\nNabor\n_START_PARAGRAPH_\n9. junija 2009 ga je s prvo izbiro na naboru lige MLB tega leta izbrala ekipa Washington Nationals. Le 77 sekund pred rokom za sklenitev pogodbe je podpisal \xc5\xa1tiriletno pogodbo, vredno rekordnih 15,1 milijona ameri\xc5\xa1kih dolarjev. S tem je podrl rekord Marka Priorja, ki je leta 2001 svojo pogodbo sklenil le 93 sekund pred rokom. Zastopa ga kontroverzni agent Scott Boras.\n_START_SECTION_\nNi\xc5\xbeje podru\xc5\xbenice\n_START_PARAGRAPH_\nV vlogi poklicnega metalca je prvi\xc4\x8d nastopil 16. oktobra 2009 kot \xc4\x8dlan mo\xc5\xa1tva Phoenix Desert Dogs v ligi Arizona Fall League._NEWLINE_Pred za\xc4\x8detkom sezone 2010 ga je revija Baseball America imenovala za najobetavnej\xc5\xa1ega metalca in skupno drugega najobetavnej\xc5\xa1ega igralca (za Jasonom Heywardom)._NEWLINE_Svojo kariero v ni\xc5\xbejih podru\xc5\xbenicah je za\xc4\x8del na stopnji Double-A v Harrisburgu. Ves medijski pomp in pri\xc4\x8dakovanje, ki sta ga obkro\xc5\xbeala, sta na njegov prvi nastop 11. aprila 2010 privabila kar 70 akreditiranih predstavnikov medijev. in postaja ESPN je po celi dr\xc5\xbeavi prena\xc5\xa1ala dele tekme (izklju\xc4\x8dno dele menjav, v katerih je metal). V svojem prvem nastopu je dovolil \xc5\xa1tiri teke (enega sam, druge po napakah obrambnih igralcev) in \xc5\xa1tiri udarce v polje, v petih menjavah pa je z udarci izlo\xc4\x8dil 8 odbijalcev. 16. aprila je na svojem prvem doma\xc4\x8dem nastopu dovolil dva udarca v polje in nezaslu\xc5\xbeen tek skupaj z izlo\xc4\x8ditvijo z udarci v 2,3 menjave, a njegov trud ni zadostoval za zmago. Njegovo mo\xc5\xa1tvo je postavilo rekord obiska tekme v njegovem prvem nastopu in ga nato \xc5\xa1e izbolj\xc5\xa1alo v njegovi zadnji tekmi z ekipo dva tedna kasneje. Svoje obdobje na stopnji Double-A je zaklju\xc4\x8dil z 1,64 povpre\xc4\x8dno dovoljenega teka in 27 izlo\xc4\x8ditvami z udarci v 22-ih menjavah._NEWLINE_4. maja 2010 je bil povi\xc5\xa1an na stopnjo Triple-A v mestu Syracuse. V svoji prvi tekmi z ekipo je v \xc5\xa1estih menjavah z udarci izlo\xc4\x8dil enako \xc5\xa1tevilo odbijalcev, dovolil udarec v polje in prost prehod na bazo ter ni\xc4\x8d tekov. Na tej tekmi si je igro mo\xc5\xa1tva ogledalo najve\xc4\x8dje \xc5\xa1tevilo obiskovalcev v njegovi 135-letni zgodovini. Na svojem drugem nastopu je tekmo zapustil po \xc5\xa1estih menjavah brez dovoljenega teka. Svoje obdobje v ni\xc5\xbejih podru\xc5\xbenicah je zaklju\xc4\x8dil s sedmimi zmagami in dvema porazoma, povpre\xc4\x8djem dovoljenih tekov 1,3; 65 izlo\xc4\x8ditvami z udarci in 13 prostimi prehodi na bazo v 55,3 menjavah. Na menjavo je dovoljeval po 0,8 udarcev v polje in prostih prehodov na bazo.\n_START_SECTION_\nPrvi nastop\n_START_PARAGRAPH_\nStrasburg je na najvi\xc5\xa1ji stopnji prvi\xc4\x8d nastopil 8. junija 2010 proti ekipi Pittsburgh Pirates. Kolumnist revije Sports Illustrated je njegov nastop ozna\xc4\x8dil za \xc2\xbbnajbolj pri\xc4\x8dakovan prvi nastop metalca, kar jih je baseball kdajkoli videl\xc2\xab. Strasburg je pri zmagi metal 7 menjav, dovolil 2 teka brez prostega prehoda na bazo in s \xc5\xa1tirinajstimi izlo\xc4\x8ditvami z udarci postavil rekord ekipe. Postal je prvi metalec v zgodovini \xc5\xa1porta, ki mu je na njegovem prvem nastopu uspelo z udarci izlo\xc4\x8diti vsaj 11 odbijalcev, brez da bi dovolil prost prehod na bazo. Za izena\xc4\x8ditev rekorda mu je zmanjkala le ena izlo\xc4\x8ditev z udarci. Podvig petnajstih izlo\xc4\x8ditev z udarci na svoji prvi tekmi je predhodno uspel Karlu Spoonerju leta 1954 in J. R. Richardu leta 1971, ki pa sta za to potrebovala 9 menjav in sta pri tem dovolila tri proste prehode. (Bob Feller je v svojem prvem nastopu v vlogi za\xc4\x8detnega metalca prav tako z udarci izlo\xc4\x8dil 15 odbijalcev, vendar pa to ni bila njegova prva tekma v ligi MLB). \xc5\xbdrtev njegove prve izlo\xc4\x8ditve z udarci v karieri je bil Lastings Milledge, nekdanji \xc4\x8dlan ekipe iz Washingtona. Vse odbijalce na seznamu ekipe iz Pittsburgha je z udarci izlo\xc4\x8dil vsaj enkrat in na ta na\xc4\x8din izlo\xc4\x8dil zadnjih sedem odbijalcev, s katerimi se je soo\xc4\x8dil, kar je prav tako rekord ekipe Washington Nationals. 34 od svojih 94 metov je vrgel s hitrostjo 157 kilometrov na uro ali hitreje, dva pa sta bila hitrej\xc5\xa1a od 161 kilometrov na uro._NEWLINE_V svojem drugem in tretjem nastopu je zaporedoma z udarci izlo\xc4\x8dil \xc5\xa1e 8 in 10 odbijalcev, s \xc4\x8dimer je s skupno 32 odbijalci postavil rekord lige MLB za najve\xc4\x8d izlo\xc4\x8ditev z udarci v metal\xc4\x8devih prvih treh tekmah. Pred njim je ta rekord dr\xc5\xbeal Richard, ki je leta 1971 v svojih prvih treh nastopih izlo\xc4\x8dil 29 odbijalcev. Njegovo \xc5\xbeivljenjsko zgodbo je po njegovem drugem nastopu opisal naslovni \xc4\x8dlanek revije Sports Illustrated. Meseca junija je bil njegov dres s \xc5\xa1tevilko 37 najbolje prodajan v ligi MLB, v istem obdobju pa je postal tudi najbolje prodajan dres v zgodovini mo\xc5\xa1tva Washington Nationals.\n_START_SECTION_\nPo\xc5\xa1kodbe in okrevanje\n_START_PARAGRAPH_\nJulija leta 2010 je zaradi vnetja desne rame moral na seznam po\xc5\xa1kodovanih. 10. avgusta se je sicer vrnil, vendar se je \xc5\xbee v svoji tretji tekmi po povratku moral ponovno umakniti, saj je po\xc5\xa1kodbo obnovil. 27. avgusta je njegova ekipa sporo\xc4\x8dila, da si je strgal vezi na komolcu, zaradi \xc4\x8desar bo potreboval Tommy Johnovo operacijo in pribli\xc5\xbeno 12 do 18 mesecev okrevanja._NEWLINE_V letu 2010 je v vlogi za\xc4\x8detnega metalca igral na 12 tekmah in v 68 menjavah dovoljeval po 2,91 teka in zbral 92 izlo\xc4\x8ditev z udarci. V vlogi za\xc4\x8detnega metalca je postal \xc4\x8dlan zasedbe najbolj\xc5\xa1ih novincev lige MLB._NEWLINE_Po okrevanju je prvi\xc4\x8d nastopil 7. avgusta 2011 kot \xc4\x8dlan ekipe Hagerstown Suns. V ligi MLB se je na metal\xc4\x8dev gri\xc4\x8d prvi\xc4\x8d vrnil 6. septembra na tekmi proti ekipi Los Angeles Dodgers. V petih menjavah je dovolil dva udarca v polje in \xc5\xa1tiri odbijalce izlo\xc4\x8dil z udarci. Z le 53 meti ni dovolil teka. Po tem, ko je Dee Gordon kot uvodni odbijalec dosegel udarec v polje, je izlo\xc4\x8dil 11 zaporednih odbijalcev._NEWLINE_V sezoni 2010-11 je na \xc5\xa1estih okrevalnih nastopih v ni\xc5\xbejih podru\xc5\xbenicah metal v 20,3 menjave, zbral 29 izlo\xc4\x8ditev z udarci, povpre\xc4\x8dno dovoljeval po 3,49 teka ter enkrat zmagal in enkrat izgubil. Zatem je v ligi MLB metal \xc5\xa1e v 24 menjavah na petih tekmah in zbral 24 izlo\xc4\x8ditev z udarci, 1,5 povpre\xc4\x8dno dovoljenega teka ter prav tako zmago in poraz.\n_START_SECTION_\n2012\n_START_PARAGRAPH_\nAprila 2012 je Strasburg zbral najve\xc4\x8d izlo\xc4\x8ditev z udarci v Narodni ligi (34) in drugo najbolj\xc5\xa1e povpre\xc4\x8dje dovoljenih tekov (1,13). V celotnem mesecu je dovolil le 6 prostih prehodov na bazo in ni dovolil doma\xc4\x8dega teka. S temi \xc5\xa1tevilkami je osvojil nagrado Metalec meseca Narodne lige. 20. maja je kot odbijalec v 2 nastopih zbral 2 udarca v polje in odbil doma\xc4\x8di tek, svojega prvega v ligi MLB._NEWLINE_13. junija je na tekmi proti ekipi Toronto Blue Jays postal prvi metalec sezone s 100 izlo\xc4\x8ditvami z udarci._NEWLINE_1. julija je zaigral na svoji prvi Tekmi vseh zvezd, na njej pa so se mu pridru\xc5\xbeili \xc5\xa1e soigralci Gio Gonzalez, Ian Desmond in Bryce Harper.\n_START_SECTION_\nOmejitev menjav in konec sezone\n_START_PARAGRAPH_\nKer nikoli poprej v eni sezoni ni presegel mejnika 68 menjav in je \xc5\xa1ele dodobra okreval po operaciji komol\xc4\x8dnih vezi, se je njegov klub odlo\xc4\x8dil, da bo omejil \xc5\xa1tevilo menjav, ki jih bo metal v sezoni 2012. Medtem ko uradno ta omejitev ni bila nikoli natan\xc4\x8dno oznanjena, pa je ve\xc4\x8dina javnosti menila, da bo Strasburgove sezone konec po okoli 160 ali 180 menjavah. Prav tako se je vedelo, da v primeru, da bo to omejitev dosegel med rednim delom sezone, ne bo sodeloval v kon\xc4\x8dnici. Mo\xc5\xa1tveni kolega Jordan Zimmermann je leto pred njim do\xc5\xbeivel podobno usodo _NEWLINE_Zaradi medijske pozornosti, namenjene Strasburgu, in uspehu mo\xc5\xa1tva med sezono, je njegova omejitev menjav postala tema razprav \xc5\xa1irom ZDA. Poleg baseballskih kolumnistov so svoje mnenje o omejitvi podale \xc5\xa1e mnoge druge javne osebnosti, kot sta upokojena igralca ameri\xc5\xa1kega nogometa Troy Aikman in Terry Bradshaw, ko\xc5\xa1arkarski komentator Stephen A. Smith, in celo ugledni politiki, kot sta Rudy Giuliani in Mitch McConnell. Splo\xc5\xa1ni upravitelj mo\xc5\xa1tva Mike Rizzo je svojo odlo\xc4\x8ditev branil in medijski pomp komentiral tako: \xc2\xbbOmejitev je dobra tema za razpravo, a ve\xc4\x8dina izmed tistih, ki so o njej javno podali svoje mnenje, ve okoli 10 odstotkov tega, kar vemo znotraj kluba in na podlagi \xc4\x8desar smo sprejeli tak\xc5\xa1no odlo\xc4\x8ditev.\xc2\xab_NEWLINE_Ob Strasburgovemu pribli\xc5\xbeevanju omejitvi je ekipa javno naznanila, da bo zadnji\xc4\x8d v sezoni metal 12. septembra, zatem pa ga bo nadomestil John Lannan, a je 8. septembra po vrsti slabih predstav upravnik Davey Johnson povedal, da je Stephen s svojo sezono zaklju\xc4\x8dil._NEWLINE_Leto 2012 je kon\xc4\x8dal s 15 zmagami, 6 porazi, 3,16 povpre\xc4\x8dno dovoljenega teka in 197 izlo\xc4\x8ditvami z udarci v 159\xe2\x85\x93 menjave.\n_START_SECTION_\nNabor metov\n_START_PARAGRAPH_\nUporablja \xc5\xa1tiri razli\xc4\x8dne vrste metov. Njegov glavni met je \xc5\xa1tiri\xc5\xa1ivna hitra \xc5\xbeoga, ki jo me\xc4\x8de s hitrostjo med 153 in 159 kilometri na uro. Svojo dvo\xc5\xa1ivno hitro \xc5\xbeogo me\xc4\x8de s hitrostjo med 150 in 156\xc2\xa0km/h, kot po\xc4\x8dasnej\xc5\xa1a meta pa uporablja oblinarko/drsalca, ki mu Strasburg pravi \xc2\xbboblarec\xc2\xab\xc2\xa0(127-130 km/h) in kro\xc5\xbenega spremenljivca, ki obi\xc4\x8dajno dose\xc5\xbee 140\xc2\xa0km/h. Proti levi\xc4\x8darjem se poslu\xc5\xbeuje me\xc5\xa1anice vseh svojih metov, ko pa se soo\xc4\x8da z desnorokimi odbijalci, iz svojega nabora metov obi\xc4\x8dajno izlo\xc4\x8di spremenljivca. Pogostokrat, ko je desni\xc4\x8darski odbijalec \xc5\xbee zbral 2 udarca, uporabi 4-\xc5\xa1ivno hitro \xc5\xbeogo ali oblarca, proti levi\xc4\x8darjem pa jima doda \xc5\xa1e spremenljivca.\n_START_SECTION_\nTehnika metanja\n_START_PARAGRAPH_\nVeliko iskalcev talentov in trenerjev izra\xc5\xbea polemike glede njegovega na\xc4\x8dina metanja, saj zaporedje njegove dostave meta zelo utrudi njegovo roko in s tem pove\xc4\x8da mo\xc5\xbenost po\xc5\xa1kodb komolcev in ramen. Kar nekaj izmed njih je menilo, da bo na neki to\xc4\x8dki v svoji karieri utrpel resno po\xc5\xa1kodbo, kar se je kasneje tudi zgodilo. Po mnenju samostojnega izvidnika Paula Reddicka je njegova tehnika slab\xc5\xa1a od tehnike legendarnega Grega Madduxa, njegovo gibanje pa \xc2\xbbneu\xc4\x8dinkovito\xc2\xab\xc2\xa0in \xc2\xbbslabo usklajeno\xc2\xab.\n_START_SECTION_\nZasebno \xc5\xbeivljenje\n_START_PARAGRAPH_\nStephen je sin Jima Strasburga, razvijalca nepremi\xc4\x8dnin, in Kathleen Swett, prehranske svetovalke. Zasluge za razvoj svojih baseballskih spretnosti pripisuje babici po materini strani, ki je z njim pogosto lovila \xc5\xbeogice in mu v\xc4\x8dasih celo dala kak\xc5\xa1en nasvet za metanje. Ozna\xc4\x8duje jo za enega svojih najve\xc4\x8djih navdihov. 9. januarja 2010 se je poro\xc4\x8dil z Rachel Lackey, ki jo je spoznal med \xc5\xa1tudijem.'